קונג פו פנדה

עלילת הסרט

הסרט משלב בעלילתו אלמנטים מסוימים ממשלי צ'אן וקונג פו, בהם לעיתים החיות מייצגות בני אדם או תכונות מסוימות. עם זאת, הסרט נוקט בגישה קומית ומשוחררת למדי לנושא, ולעיתים אף נדמה כי אבסורדית. כך למשל גיבור הסרט הוא פו, דב פנדה שמן ועצל אשר על אף חלומותיו הרבים לזכות בתהילת עולם כאמן קונג פו, עליו להסתפק בעבודתו בדוכן המזון המהיר של מר פינג אביו החורג, המופיע בדמות אווז.
ההזדמנות נקרית בדרכו של פו במפתיע כאשר המאסטר המזדקן אוגווי (צב גלאפגוס) חוזה כי אמן הקונג-פו המרושע - טאי לונג, נמר שלג - עומד להשתחרר מכלאו. אוגווי עורך טקס מיוחד במנזר הקונג פו כדי לבחור את "לוחם הדרקון הגדול" אשר ינצח את טאי לונג. כאשר פו מוצא כי איחר לטקס והדלתות נסגרו, הוא מצליח לזנק לאולם באמצעות זיקוקין די נור, אותם מחשיב אוגווי לאות.
פו מיד מוכרז כלוחם המהולל ומצטרף לחמישה לוחמים נוספים, עגור, גמל שלמה, נחשית צפע, קוף וטיגריסית - המשקפים בהתאם חמש דיסציפלינות פופולריות של אמנות הלחימה קונג פו. חמשת הלוחמים, ומאמנם שיפו - פנדה אדום - חושדים, מקנאים בפו ומתקשים להבין כיצד זה שלא אחד מהחמישה נבחר להיות הלוחם הנבחר אלא דווקא דב הפנדה העצל, אך נאלצים להיכנע להחלטתו של אוגווי.
על אף ניסיונות של שיפו להשפיל את פו כדי לגרום לו לפרוש - הלה לא מוותר על חלומו וממשיך באימוניו. עם הזמן חמשת הלוחמים מתיידדים במידות כאלו או אחרות עם פו, וזה מתחבב עליהם. כאשר אוגווי מת וטאי לונג אכן בורח מהכלא והורג את מפקד הסוהרים וואצ'יר קרנף, גם שיפו מתחיל להאמין ביכולותיו של פו ומכריח אותו להישאר וללמוד כיצד להביס את טאי לונג, במקום לברוח כפי שרצה.
פו מצליח לבסוף ללמוד את אמנויות הלחימה כאשר שיפו מציע לו אוכל כפרס על ביצוע נכון של תרגילים. בזמן אימוניו יוצאים חמשת הלוחמים האחרים לעכב את טאי לונג, אך מובסים בקרב. עם חזרתם למנזר פו משלים את אימוניו ושיפו מעניק לו את מגילת הדרקון, אשר אמורה לתת עוצמה רבה לאוחז בה. בפותחו את המגילה נדהם פו לגלות כי היא ריקה. בחוששם כי המגילה חסרת כל ערך ממהרים הלוחמים ופו לפנות את הכפר בטרם יגיע אליו טאי לונג ויהרוג את התושבים.
בעת הפינוי פוגש פו באביו הברווז, המחליט כי עתה הוא הזמן להוריש לו את הסוד המשפחתי בדבר מרק האטריות המיוחד. אביו של פו מסביר כי למעשה אין שום דבר מיוחד במרק, וכי מדובר במרק רגיל לגמרי, אך האמונה שהוא מיוחד - היא שהופכת אותו למיוחד בעיני הסועדים. פו מבין כי אותו עיקרון עומד מאחורי המגילה ועל אף שאיננה קסומה - היא מסוגלת לגרום ל'משתמש' בה - להיות בעל עוצמה, כיוון שהיא גורמת לו להאמין בעצמו.
פו ממהר למנזר ומוצא שם את טאי לונג, העומד להרוג את שיפו לאחר שגילה כי המגילה איננה. פו נלחם בטאי לונג, אך טאי לונג מצליח לבסוף לקחת ממנו את המגילה. כאשר טאי לונג פותח את המגילה הוא לא מצליח להבין את הסימבוליזם שלה, ובכעסו מנסה להרוג את פו. למול התקפתו של טאי לונג, המסתמכת על לחיצה על עצבים בגוף, פו מתגלה דווקא כעמיד למדי בזכות שכבות השומן המגנות על עצביו ואיבריו. פו מצליח להביס את טאי לונג ולהשכין שלום באזור.

פיתוח וליהוק

העבודה על הסרט החלה באוקטובר 2004. בספטמבר 2005 הודיעו אולפני ההנפשה של דרימוורקס כי ג'ק בלאק לוהק לתפקיד ראשי. בנובמבר באותה שנה הכריזו אולפני ההנפשה של דרימוורקס כי גם דסטין הופמן, ג'קי צ'אן, לוסי ליו ואיאן מקשיין ידבבו בסרט.

פוסט פרודקשן

הרעיון המקורי לסרט הגיע על ידי מיכאל לצ'אנס, מנכ"ל אולפני ההנפשה של דרימוורקס. תחילה הרעיון היה ליצור סרט שיהווה פרודיה לקונג פו אך ג'ון סטיבנסון, מנכ"ל שותף של אולפני ההנפשה של דרימוורקס, לא היה להוט אחר רעיונו של לצ'אנס והציע ליצור סרט קומי עם מעט אזכורים פרודיים לוושיה. ריימונד זיבץ' וטאנג הנג שהיו מצוות ההנפשה של הסרט בילו זמן רב בחקר הציור הסיני, הפיסול הסיני והארכיטקטורה הסינית על מנת ליצור מראה אותנטי ככל האפשר בסרט. זיבץ' אמר כי הושפע רבות מהסרטים "גיבור", "בית הפגיונות המעופפים" ו"נמר, דרקון".
סצנת פתיחת הסרט צוירה ביד ונעשתה כהצגת בובות צל סינית. הפתיחה שנוהלה על ידי ג'ניפר יוא נלסון והופקה על ידי ג'יימס בקסטר זכתה לשבחים בעיתון הניו יורק טיימס ונכתב עליה כי היא "שונה מבחינה ויזואלית מרוב האנימציות האמריקאיות". שאר הסרט נעשה בהנפשה ממוחשבת, וכתוביות הסיום כוללות דמויות מצוירות ביד וציורים ברקע.

מוזיקה

להלחנת וכתיבת פסקול הסרט נשכרו הנס צימר וג'ון פאוול.

הפצה

בכורת הסרט העולמית נעשתה ב-15 במאי 2008 בפסטיבל קאן ה-61 וזכה לאהדה רבה מצד הצופים. הבכורה הלאומית בארצות הברית הייתה ב-1 ביוני 2008, הבכורה הלאומית בממלכה המאוחדת ב-26 ביוני 2008 והבכורה הלאומית בישראל ב-1 ביולי 2008.
גרסאות ה-DVD וה-Blu-ray של הסרט הופצו לראשונה בארצות הברית ב-9 בנובמבר 2008 וב-6 בדצמבר 2011 יצאה גרסת תלת-ממד של הסרט ל-Blu-ray. ב-2008 נמכרו 7,486,642 יחידות של גרסת ה-DVD של הסרט, הסרט היה לסרט האנימציה שמכר הכי הרבה יחידות DVD לאחר וול-E שמכר 7,413,548 יחידות.

ביקורת

קונג פו פנדה זכה לביקורות חיוביות בעיקר. באתר Rotten Tomatoes זכה הסרט לציון של 87% המבוסס על 174 ביקורות. באתר Metacritic קיבל הסרט ציון של 73 מתוך 100 המבוסס על 33 ביקורות. ריצ'רד קורליס ממגזין טיים ביקר את הסרט בצורה חיובית, גם בניו יורק טיימס בוקר הסרט בצורה חיובית.

הכנסות

בסוף השבוע הראשון להקרנותיו גרף הסרט כ-60 מיליון דולר מ-4,114 בתי קולנוע עם ממוצע של $14,642 מכל בית קולנוע ועבר את הציפיות של אולפני ההנפשה של דרימוורקס; בסוף השבוע השני להקרנותיו גרף הסרט כ-33.4 מיליון דולר. הקרנות הסרט הסתיימו ב-9 באוקטובר 2008 כ-125 ימים לאחר הפצתו, הסרט גרף כ-215 מיליון דולר בארצות הברית ובקנדה וכ-416 מיליון דולר מחוץ לארצות הברית וכ-631 מיליון דולר ברחבי העולם כולו.
בישראל היה הסרט להצלחה קופתית וגרף כ-3 מיליון דולר.

המשכים נוספים

ב-2010 אמר ג'פרי קצנברג, מנכ"ל דרימוורקס, כי לאחר הסרט השלישי צפויים לצאת שלושה סרטים נוספים.